Document ID: 31999R2674

NEUVOSTON ASETUS (EY) N:o 2674/1999,
annettu 13 päivänä joulukuuta 1999,
yhteisön lainsäädännön soveltamisesta Kanariansaariin annetun asetuksen (ETY) N:o 1911/91 muuttamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon Espanjan ja Portugalin liittymisasiakirjan ja erityisesti sen 25 artiklan 4 kohdan ensimmäisen alakohdan,
ottaa huomioon komission ehdotuksen,
ottaa huomioon Euroopan parlamentin lausunnon(1),
ottaa huomioon talous- ja sosiaalikomitean lausunnon(2),
sekä katsoo seuraavaa:
1) Vuoden 1985 liittymisasiakirjan 25 artiklan mukaan perustamissopimuksia ja yhteisöjen toimielinten antamia säädöksiä sovelletaan Kanariansaariin, jollei mainitussa artiklassa sekä kyseisen asiakirjan pöytäkirjassa N:o 2 määrätyistä poikkeuksista muuta johdu.
2) Maantieteellisen sijaintinsa takia Kanariansaarten alueella on erityisiä vaikeuksia, erityisesti syrjäisen sijaintinsa, saaristoisuutensa, maatalous- ja teollisuustuotantonsa kehittymisen kannalta epäsuotuisan tuliperäisen maan sekä luonnonvarojen puutteensa johdosta. Neuvosto on toteuttanut eräitä toimenpiteitä, joiden tarkoituksena on edistää Kanariansaarten yhdentymistä yhteisöön ja erityisesti tulliliittoon.
3) Tässä yhteydessä perinteistä välillistä verotusta, jonka tarkoituksena on tasapainottaa Kanariansaarten sijainnista syrjäisillä saarilla aiheutuvia haittatekijöitä, oli tarpeen uudistaa asteittain ja nykyaikaistaa yhteisön lainsäädännön mukaisesti. Tässä tarkoituksessa ja muiden toimenpiteiden ohella asetuksessa (ETY) N:o 1911/91(3) annetaan lupa soveltaa 31 päivään joulukuuta 2000 uutta tuotanto- ja tuontiveroa ("arbitrio sobre la producción y sobre las importaciones", APIM).
4) Tämän määräaikaisen veron tarkoituksena on auttaa paikallisen tuotannon mukauttamista yhtenäismarkkinoiden vaatimuksiin verovapautusjärjestelmän avulla. Taloudellisten tarpeiden mukaan voidaan myöntää täydellinen tai osittainen verovapautus paikallisen tuotannon tuotteille, jos nämä vapautukset edistävät paikallista tuotantotoimintaa vaikuttamatta kuitenkaan kaupan edellytyksiin yhteisen edun vastaisella tavalla.
5) Asetuksen (ETY) N:o 1911/91 5 artiklan 6 kohdan mukaisesti komissio on tarkastellut APIM:n puitteissa toteutettujen toimenpiteiden vaikutusta Kanariansaarten talouteen ja tavoitteisiin Kanariansaarten yhdistämiseksi yhteisön tullialueeseen. Tässä tarkastelussa on ilmennyt, että APIM:n poistamisella on yleinen myönteinen vaikutus hintoihin ja kielteinen vaikutus tuotantoon ja työllisyyteen.
6) Kielteinen vaikutus tuotantoon ja työllisyyteen vaihtelee kuitenkin paljon toimialoittain. Vaikka kuluneena siirtymäaikana useimmat alat ovat voineet sopeutua muutokseen, tämä ei kuitenkaan koske tiettyjä herkkien alojen tuotteita. Tämän vuoksi komissio on Espanjan viranomaisten pyynnöstä tutkinut kaikkein herkimpiä aloja, yksilöinyt herkimpiä tuotteita ja todennut, että seurauksena voi olla jopa tällaisten alojen katoaminen lähes kokonaan.
7) Espanjan viranomaisten kuulemisen perusteella vaikuttaa tarpeelliselta lykätä veron poistamista 30 päivään kesäkuuta 2000 tiettyjen herkkien tuotteiden osalta, jotta helpotetaan näiden tuotteiden mukauttamista markkinaolosuhteisiin ennen veron poistumista. Tällä määräaikaisella lykkäyksellä ei aseta kyseenalaiseksi tavoitetta ottaa käyttöön yhteinen tullitariffi ja poistaa APIM, vaan sen tarkoituksena on ainoastaan lieventää veron poistamista varten välttämättömän talouden sopeuttamisen vaikutuksia.
8) Tämän vuoksi asetusta (ETY) N:o 1911/91 olisi muutettava.
9) APIM poistetaan 31 päivänä joulukuuta 2000. Komissio tutkii kuitenkin ennen tätä päivää yhdessä Espanjan viranomaisten kanssa tämän veron poistamisen lykkäämisestä aiheutuneita vaikutuksia asianomaisiin toimialoihin ja varsinkin tämän asetuksen kohteena oleviin tuotteisiin. Tutkimuksen tulosten perusteella komissio tekee tarvittaessa neuvostolle ehdotuksen perustamissopimuksen mukaisista toimenpiteistä, jotta ei vaaranneta tiettyjen erityisen herkkien paikallisten tuotantotoiminnan alojen olemassaoloa mutta varmistetaan kuitenkin nykyisin voimassa olevan veron poistaminen tietyn ajan kuluttua,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 1911/91 seuraavasti:
1) Lisätään 5 artiklan 2 kohtaan alakohta seuraavasti: "Poiketen ensimmäisen alakohdan säännöksistä lykätään tämän asetuksen liitteessä lueteltujen alojen tuotteita koskevien veroprosenttien alentamista 30 päivästä joulukuuta 1999 30 päivään kesäkuuta 2000."
2) Lisätään tämän asetuksen liite.
2 artikla
Tämä asetus tulee voimaan sitä päivää seuraavana päivänä, jona se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 13 päivänä joulukuuta 1999.

Labels: 3
15
18